Koháry Mária Antónia grófnő (1815-től hercegnő) 1797-ben született herceg Koháry Ferenc József és gróf Maria Antonia von Waldstein zu Wartenberg leányaként. Atyja révén a bécsi udvari körök dédelgetett kedvence volt. Maga Ferenc császár irányította rá leendő férjének, Coburg Ferdinánd György Ágost hercegnek (1785–1851) a figyelmét. A herceg a császári hadseregben szolgált, és a napóleoni háborúk harcaiban többször is kitüntette magát. A Kulm melletti csatában nemcsak a porosz sereget mentette meg, és a tőlük elvett ágyúkat szerezte vissza, hanem közel 2000 hadifoglyot is ejtett. Egy ütközetben tíz sebet kapott. Érdemeiért megkapta a Mária Terézia-rend "(MMThO)" középkeresztjét is.